ไฟแนนซ์ทูเดย์
โดย...ภูคา
11 ก.ย. 2558

โดย...ภูคา
...ต้องเรียกว่าพาไปเปิดตัวอธิบดีใหม่ ล่าสุด สมชัย สัจจพงษ์ อธิบดีกรมศุลกากร ควง กุลิศ สมบัติศิริ ผู้อำนวยการสำนักงานคณะกรรมการนโยบายรัฐวิสาหกิจ (สคร.) ว่าที่อธิบดีกรมศุลกากรคนใหม่ ลงพื้นที่ร่วมสังเกตการณ์ตรวจราชการด่านศุลกากรเชียงดาว จ.เชียงใหม่ ถือว่าเปลี่ยนมิติการทำงานของกุลิศ จากที่เคยทำงานแต่ในออฟฟิศ งานนี้ต้องออกแนวฮาร์ดคอร์ เพราะต้องคุมศุลกากรที่มีด่านทั่วประเทศ 
...ผลการประเมินครึ่งปีผู้บริหารสถาบันการเงินเฉพาะกิจจาก สคร.รอบนี้ หลายคนปาดเหงื่อ เพราะคะแนนคาบเส้นยาแดง บางแห่งแทบจะขอให้รื้อเกณฑ์ประเมินใหม่ และบางคนร้อนใจถึงขั้นยอมลาออกไปก่อน งานนี้ส่วนหนึ่งเป็นเพราะเศรษฐกิจครึ่งปีแรกทรุดกว่าที่คาด ทำให้เป้าหมายต่างๆ ทั้งสินเชื่อและเงินฝากไม่เป็นไปอย่างที่คาด หวังว่าครึ่งปีหลังจะเดินหน้าล้อไปกับมาตรการกระตุ้นเศรษฐกิจได้เต็มที่มากขึ้น 
...การสรรหากรรมการผู้จัดการคนใหม่ของ บสย.ปิดรับสมัครรอบ 2 แล้ว มีผู้สมัคร 5 ราย และมี 2 รายที่มีคุณสมบัติน่าจับตา และเชื่อว่าไม่จำเป็นต้องเปิดรอบที่ 3 แล้ว เพราะ 1 ใน 2 ได้ข่าวว่าเป็นคนในที่มีฝีมือ ส่วน วัลลภ เตชะไพบูลย์ กรรมการผู้จัดการ บสย. ปัจจุบันแสดงสปิริตขอหมดวาระในเดือน ก.ย.นี้ เร็วจากแผนเดิมที่จะครบในเดือน พ.ย. เพื่อเปิดทางให้เอ็มดีเข้ามาสร้างวิสัยทัศน์ บสย. ปี 2559 ด้วยตัวเอง
...แอบกระแซะ สาลินี วังตาล ประธานเอสเอ็มอีแบงก์ว่า ถูกทาบทามไปเป็นเอ็มดี สสว. แล้วใครจะดันยอดสินเชื่อเอสเอ็มอีแบงก์ ท่านประธานสาลินีรีบตอบว่าก็ตอนนี้ยังอยู่ไม่ได้ไปไหน แต่ข่าวทางฟากกระทรวงอุตสาหกรรมยังลือแรงไม่หยุด แถมล่าสุดลือต่อว่าถ้าสาลินีไปจริงอาจจะมีหนีบรองฯ ที่เอสเอ็มอีแบงก์ติดไปช่วยเสริมทัพอีกคนนะ จะบอกให้ 
...สำนักงานสลากฯ เตรียมส่ง หนุน ศันสนาคม กรรมการสลากกินแบ่งรัฐบาล เป็นทัพหน้าลงพื้นที่ประชาสัมพันธ์ โครงการซื้อ-จองล่วงหน้าสลากฯ ในส่วนภูมิภาค เพื่อสร้างความรู้ความเข้าใจหลักเกณฑ์เงื่อนไขต่างๆ เริ่มที่ ณ หอประชุมเมืองนครศรีธรรมราช 11 ก.ย.นี้/ค่ายประจักษ์ศิลปาคม จ.เชียงใหม่ ​22 ก.ย.นี้/หอประชุม 80 ปี จ.พิษณุโลก ​23 ก.ย.นี้ และที่ศาลาประชาคม จ.พิษณุโลก 2 ต.ค.นี้